Maria fikk igjen 97.350 kr på barneforsikringen som 28-åring
Faren fortsatte å betale frem til hun fylte 26 år, noe som ga Maria en solid utbetaling etter en rideulykke som 23-åring. Men trenger dere barneforsikring – og finnes det noe alternativ? Til tross for at Maria del Carmen Omenås Kolstø (30) var en erfaren konkurranserytter innen sprangridning, så skjedde en dag det som ikke skal skje. I høyt tempo bestemte hesten seg for at den ikke ville lystre, og med ett fløy den da 23 år gamle rytteren av hesten. Hun husker at hun skrek ut i smerte da hun traff bakken. – Jeg tenkte først at det sikkert bare var jeg som overdrev, siden jeg har ganske lav smerteterskel. Men så endte det med at jeg ble hentet i ambulanse. Det viste seg at hofteknoken var knekt, og det ble både operasjon og lang rehabilitering på Omenås Kolstø. De neste årene ble det så mye utgifter til blant annet medisiner, krykker, spesialsåler, fysioterapi, naprapat, legetimer, røntgentimer, transport tur/retur behandling – utover det som ble refundert av HELFO – at hennes egen reiseforsikring ikke dekket alt. Nederst i saken tipser privatøkonomiekspert Hallgeir Kvadsheim om hva som kan være alternativet til å tegne en barneforsikring. Plutselig mye penger på konto – Jeg fikk en datter da jeg var 28, og da jeg skulle tegne barneforsikring for henne, så leste jeg i vilkårene at forsikringen gjelder helt frem til barna er 26 år. Og da gikk det et lys opp for meg, sier Omenås Kolstø. Hadde faren hatt en barneforsikring på henne, og hadde han i så fall fortsatt å betale på den helt til maksgrensen på 26 år? Faren kunne bekrefte begge deler, og la til at: «Det skader vel ikke å sende inn papirene.» Som sagt, så gjort: Alt av dokumentasjon på rideulykken og den påfølgende behandlingen og utgiftene ble sendt til forsikringsselskapet. – Så, plutselig en dag sto det ganske mye penger på kontoen min. Og siden jeg ikke tipper Lotto, så skjønte jeg at det måtte være en forsikringsutbetaling, sier Omenås Kolstø. Nærmere bestemt fikk hun utbetalt 97.350 kroner. Den høye utbetalingen kan tilskrives at hun etter ulykken ble erklært fire prosent medisinsk invalid på grunn av en permanent skade. Mulig å videreføre forsikringen Kommunikasjonssjef Ellen Paulsen i If forsikring forteller at det er veldig vanlig å betale for barneforsikring frem til maksgrensen, og at dette kan gi barna en stor fordel forsikringsmessig. – Fordelene ved å opprettholde forsikring etter at barnet fyller 18 år er at du i de fleste tilfeller har en bedre dekning i barneforsikringen enn i voksenforsikringer. Du kan også videreføre forsikringen til voksenforsikringer ved fylte 26 år – uten at det må fylles ut en ny helseerklæring. Dermed kan du få en fullverdig forsikring uten begrensninger som voksen, selv om det oppstår sykdom eller skader i barne- og ungdomsårene. Les også: ADHD: Dette dekker barneforsikringene Fordel å forsikre tidlig Da Marias pappa, Sverre I. Kolstø, forsikret henne, var det ikke på langt nær like vanlig med barneforsikring som i dag. Statistikken fra Finans Norge viser at det har vært en markant økning i antall forsikrede barn de siste tyve årene – siden 2005 har tallet økt fra 262.300 til over 651.300, noe som tilsvarer over halvparten av alle norske barn. – Da jeg tegnet en livsforsikring på meg selv, så ble det til at jeg gjorde det for datteren min også. Og da jeg senere fikk flere barn med ny partner, så tegnet vi barneforsikring på dem så fort de fikk personnummer, forteller Kolstø. Akkurat dette kan være en fordel, fordi dersom man vil sikre en fullverdig barneforsikring uten begrensninger og reservasjoner, er det ifølge Paulsen i If avgjørende å tegne forsikring før barnet blir sykt eller skadet. – Det vil i mange tilfeller være mulig å tegne en forsikring etter at diagnoser har oppstått, men da vil forsikringen sette dette som et unntak. Ved spesielt omfattende diagnoser kan det bli vanskelig å få tegnet barneforsikring etter at diagnoser er stilt. Hun påpeker at dersom If-kunder velger tilleggsforsikringen Super barneforsikring, får de dekning for uførhet uansett årsak – selv om den aktuelle sykdommen for eksempel ikke gir rett til erstatning for varig medisinsk invaliditet. Så det er med andre ord lurt å sette seg godt inn i dekning og vilkår i barneforsikringene. Kan ikke være sikker på å få hjelp Kolstø forteller at for ham er det like naturlig å forsikre barna som gjelden sin eller huset. – Det er ikke mindre grunn til at det skal skje noe med mennesker. Dessuten synes jeg at barneforsikringer er ganske rimelige sammenlignet med en del andre forsikringer. Kolstø har først og fremst tenkt på å ta høyde for akutt sykdom og skade, og konsekvenser av dette – slik som for eksempel ombygging av bolig. Han har sett eksempler på – både i familie og i bekjentskapskretsen – at det ikke er alltid at man kan være sikker på at man får all den hjelpen man trenger fra staten. – Det kan være enorm forskjell fra kommune til kommune, og du er ofte prisgitt at du treffer på de riktige personene i systemet. Ingen tvil om at datteren skulle forsikres Også datteren Maria Omenås Kolstø har sett eksempler på hvor viktig det er å ha barneforsikring fra tidlig alder, blant annet etter å ha fulgt Løvemammaene på sosiale medier. – Jeg har også folk i nær omgangskrets som har hatt veldig nytte av uføredelen av barneforsikringen, og jeg har sett at en forsikringsutbetaling for eksempel kan gi mulighet til å kjøpe seg egen bolig, forteller hun. Da hun selv ble mor, var hun ikke i tvil om at datteren skulle forsikres. – Nei, det var jeg ikke. Jeg har vokst opp med hest, og i det miljøet har det vært en selvfølge å forsikre både dyrene og oss selv, sier hun og fortsetter. – Jeg kan forstå at det kan fremstå som mye penger å betale for forsikring for dem med trang økonomi. Samtidig så er det veldig verdt det å ha brukt noen hundrelapper i måneden på forsikringen, når det først skjer noe. De færreste får bruk for forsikringen Ifølge Dine Pengers privatøkonomiekspert Hallgeir Kvadsheim er det ikke slik at alle trenger en barneforsikring – statistisk sett.  – Nei, langt ifra. I likhet med andre personforsikringer er det en enorm ubalanse mellom antall forsikrede og antall skader. Heldigvis, kan man si. I 2022 var det bare 7400 skader, og den gjennomsnittlige erstatningen var 291.000 kr. Den mest alvorlige utbetalingen, invaliditet, var på bare 2700 skader per år – eller 0,4 % av alle forsikringer.  – Langt færre blir erklært arbeidsuføre. De aller, aller fleste får altså aldri bruk for forsikringen, sier Kvadsheim. Sikrer barnet ved uførhet Han mener at den viktigste egenskapen til barneforsikringen er å sikre barnets – og ikke foreldrenes økonomi – hvis barnet skulle bli arbeidsufør. – Dette er litt spesielt. Du forsikrer deg altså mot en hendelse som kan skje i dag, men som først får økonomiske konsekvenser om 10–20 år.  Ifølge Ellen Paulsen i If er det viktigste med barneforsikringen at den kan sikre barna selvstendige liv som voksne, hvis de får en alvorlig sykdom eller skade i barneårene.  – Eksempler på dette kan være kostnader til ombygging av bolig. Selv om du kan få noe støtte fra Nav og kommunen din, er det mange kostnader som påløper for den enkelte familie. Hvis barna blir unge uføre, vil de også ha svært begrenset mulighet til å komme seg inn på boligmarkedet.  Alternativ: Bli selvassurandør Men er det noe alternativ til forsikring når det gjelder å sikre barnets fremtidige økonomi? Ja, du kan bli såkalt selvassurandør. Det vil si at du betaler inn forsikringspremien til deg selv, eller som barnesparing, i stedet for til forsikringsselskapet.  Dette foreslår Kvadsheim at du kan gjøre på denne måten: Du kan setter for eksempel 4000 kroner årlig i 20 år i aksjefond. Da kan du forvente å ha 143.000 kroner når barnet bikker 20. Med tre barn, blir summen 429.000 kr. – Forskjellen er jo at det er dere som sitter igjen med pengene, ikke forsikringsselskapet, sier Kvadsheim. Han påpeker at det viktigste man som foreldre kan gjøre, er å sikre sin egen økonomi ved hjelp av personforsikringer, en god bufferkonto og et delvis nedbetalt boliglån. Da har man selv mulighet til å bistå barnet økonomisk utover hjelpen fra det offentlige. – Det er ikke slik at det ene alternativet blir «riktigere» enn det andre, og for svært mange familier blir kanskje 3–4000 kroner per år en grei pris for å bekymre seg mindre om hva som skjer økonomisk hvis det verste skulle skje, sier Kvadsheim.
Maria del Carmen Omenås Kolstø fikk en stor forsikringsutbetaling etter en rideulykke som skjedde da hun var 23, takket være at hennes far fortsatte å betale hennes barneforsikring etter at hun fylte 18 år. Maria hadde betydelige utgifter etter ulykken som hennes egen forsikring ikke dekket. Da hun hun fant ut at hennes egen barneforsikringen var gyldig til 26-årsdagen, sendte hun alle nødvendige dokumenter til forsikringsselskapet. Kommunikasjonssjef Ellen Paulsen i forsikringsselskapet If, forklarer at det er en stor fordel å fortsette med barneforsikringen etter 18 år. Ifølge Paulsen er det viktig å tegne barneforsikring før barnet blir sykt eller skadet for å sikre en fullverdig barneforsikring uten begrensninger og reservasjoner.  Antallet forsikrede barn har økt betydelig de siste 20 årene, fra 262.300 i 2005 til over 651.300, noe som tilsvarer over halvparten av alle norske barn.